ስለምንታይ 16 ሰባት ጥራይ ፈሪመሙሉ ተባሂሉ ምስ ተሓተተ ድማ፡ ኣባላት ናይቲ ጉጅለ ኩነታት ሃገሮም ዘሻቐሎምን ሓደ ዓይነት ኣተሓሳስባ ዘለዎም ዝተፈላለየ ጾታ፡ ሃይማኖት፡ ሞያን ተመክሮን ዘለዎም ኮይኖም እቲ ክኸውን ኣለዎ ዝብልዎ ሓሳቦም ንምክፋል ዝገበርዎ 'ምበር ንዝኾነ ውድብ ከም ዘይውክል ኣቶ ሃብተኣብ ገሊጹ። ነቲ መግለጺ ንምውጻእ ንንውሕ ዝበለ እዋን ክዘራረቡ ምጽንሖምን፡ ነቶም ኣብ መስርሕ ዘተኦም ዝተኸሰቱ ምዕባለታት'ውን ኣብ ግምት ብምእታው ነቲ መጸዋዕታ ከም ዘውጽእዎ ሓቢሩ። ኣብ ዝተፈላለዩ እዋናት፡ ኤርትራውያን ምሁራት በብወገኖም ከምዚ ዓይነት ሰነዳት ከውጽኡ ጸኒሐም'ዮም፡ እንተ ኾነ ግን ንሓሳቦም ብሓደ ተጠርኒፎም መሪሕ ተራ ዘይምጽዋቶም ዝሕመይሉ ጉዳይ'ዩ። ገለ ካብቶም ኣብቲ ሰነድ ኣስማቶም ኣስፊሮም ዘለዉ፡ ሞያውያንን ተጣበቕትን፡ ሓላፊ ክፍሊ ታሪኽ ዩኒቨረሲቲ ኣስመራ ዝነበረን ኣብ ሓደ ናይ ኣውሮጳ ዩኒቨርሲቲ ዝሰርሕ ዘሎን ፕሮፌሰር ወልደልኡል ቀላቲን ፍሉጥ ናይ ተቛውሞ ጸሓፋይ ሳልሕ ዮኑስን ይርክብዎም። ካብ ደቂ ኣንስትዮ'ውን፡ ተጣባቒቲ መሰላት ከዲጃ ዓሊ፡ ዶ/ር ሳራ ዑቕባይ፡ ወጅዳን ዑስማን፡ ቫነሳ ጸሃየ፡ ዶ/ር ኣስያ ዓብደልቃድርን ሳቢን መሓመድን ስማተን ስፊረን ኣለዋ። ኣብ ጉዳይ ቅዋም 1997 እንታይ በሉ?
